Drie gevonnis oor perlemoen-stroperyArgieffoto van perlemoen waarop daar beslag gelê is (Foto: SAPD Wes-Kaap) Drie persone is vandeesweek in die Khayelitsha-streekhof gevonnis in verband met perlemoenstropery. Yihang Li (32), van China, en Jan Jacobs (43) het skuld beken op verskeie aanklagte van die onwettige besit van perlemoen. Hulle moet elkeen ŉ boete van R100 000 betaal aan die strafregtelike bateherwinningsrekening en alle perlemoen, waarop daar beslag gelê is, sal aan die staat oorgegee word, het Zinzi Hani, woordvoerder van die direktoraat vir prioriteitsmisdaadondersoeke (die Valke), gesê. Hulle is elkeen ook vyf jaar tronkstraf opgelê wat vir vyf jaar opgeskort is met baie streng voorwaardes vir oortreding van die Wet op Mariene Hulpbronne. Hulle is ook ŉ bykomende boete van R200 000 opgelê met tronkstraf van twee jaar, wat vir vyf jaar opgeskort is, vir oortreding van regulasie 36(1)(b). Hulle is op 14 Oktober 2020 tydens ŉ klopjag in Table View in hegtenis geneem. In ŉ soortgelyke maar onverwante voorval het Qing Yun Jiang (56) op 10 November in dieselfde hof verskyn. Hy moet ŉ boete van R200 000 betaal. Hy is op 18 Mei 2021 in Milnerton in hegtenis geneem. Sy medebeskuldigde is vrygespreek op alle aanklagte. Jiang is ook vyf jaar tronkstraf opgelê wat vir vyf jaar opgeskort is vir oortreding van die Wet op Mariene Hulpbronne. Hy is ook ŉ verdere boete van R200 000 of twee jaar tronkstraf opgelê wat vir vyf jaar opgeskort is.